# Direcția Integrare Europeană Direcția Educație, Turism

# Direcția Economică Direcția Administrație Publică, Juridic

**Nr. 124931/19.12.2022**

**RAPORT** privind aprobarea ghidurilor solicitanților de finanțare nerambursabilă de la bugetul local al municipiului Bistrița pe anul 2023 pentru activități nonprofit de interes local, în baza Legii nr. 350/2005

Pentru finanțarea de la bugetul local al municipiului Bistrița pe anul 2023 a proiectelor persoanelor fizice și persoanelor juridice fără scop patrimonial, asociațiilor și fundațiilor constituite conform legii sau cultelor religioase recunoscute conform legii, care activează în folosul comunității municipiului Bistrița și propun desfășurarea unor acțiuni sau programe care să contribuie la interesul public local al municipiului Bistrița în domeniile specificate în Programul anual al finanțărilor nerambursabile, este necesară elaborarea și aprobarea Ghidului solicitantului de finanțare nerambursabilă de la bugetul local al municipiului Bistrița pe anul 2023 pentru activități nonprofit de interes local din domeniile: tineret, protecția mediului, cultură, educație, social, relații internaționale și interdisciplinar și a Ghidului solicitantului de finanțare nerambursabilă de la bugetul local al municipiului Bistrița pe anul 2023 pentru activități nonprofit de interes local din domeniul sport.

Ghidurile cuprind principiile, cadrul general, procedura pentru atribuirea contractelor de finanțare nerambursabilă din fonduri publice și căile de atac ale actului sau deciziei autorităților finanțatoare care aplică procedura de atribuire a contractelor de finanțare nerambursabilă.

Atribuirea contractelor de finanțare nerambursabilă se face în baza selecției publice de proiecte, în limita fondurilor publice alocate de Consiliul Local al municipiului Bistrița pentru fiecare domeniu cuprins în Programul anual, aprobat de către Consiliul local al municipiului Bistrița odată cu aprobarea bugetului local de venituri și cheltuieli.

În cursul anului bugetar 2023 se pot organiza una sau mai multe sesiuni de selecție a proiectelor care vor beneficia de finanțare nerambursabilă de la bugetul local al municipiului Bistrița, în limita fondurilor aprobate prin Programul Anual.

Valoarea finanțării solicitate/proiect se va încadra în limitele menționate în continuare:

|  |  |  |  |
| --- | --- | --- | --- |
| **Nr. crt** | **Domeniul** | **Valoare minimă finanțare solicitată/proiect** | **Valoare maximă finanțare solicitată/proiect** |
|  | Tineret | 5.000 | 20.000 |
| 2.1. | Jocuri sportive | 5.000 | 50.000 |
| 2.2. | Sporturi individuale | 5.000 | 20.000 |
| 2.3. | Sportul pentru toți | 5.000 | 20.000 |
| 2.4. | Organizare eveniment sportiv | 5.000 | 50.000 |
| 3. | Educaţie | 5.000 | 20.000 |
| 4. | Protecţia mediului | 5.000 | 20.000 |
| 5. | Relații internaționale | 5.000 | 20.000 |
| 6. | Interdisciplinar | 5.000 | 20.000 |
| 7. | Social | 5.000 | 20.000 |
| 8. | Cultură | 5.000 | 250.000 |

Deoarece Consiliul local al municipiului Bistrița poate cofinanța proiectele beneficiarilor cu maxim 90% din bugetul total al proiectului, beneficiarul finanțării trebuie să asigure o contribuție proprie de minim 10%.

Categoriile de obiective, tipurile de activități și indicatorii pentru fiecare domeniu sunt prevăzute în anexele ghidurilor solicitanților de finanțare.

Procedura de selecție a proiectelor, organizată de Consiliul Local al municipiului Bistrița cuprinde următoarele etape:

* publicarea programului anual pentru acordarea finanțărilor nerambursabile;
* publicarea anunțului de participare;
* depunerea propunerilor de proiecte;
* verificarea documentației și a condițiilor de eligibilitate;
* evaluarea calității propunerilor de proiect și evaluarea financiară;
* comunicarea rezultatelor;
* soluționarea contestațiilor;
* încheierea contractelor de finanțare nerambursabilă;
* publicarea anunțului de atribuire a contractelor de finanțare nerambursabilă.

Evaluarea și selecția proiectelor se va realiza de către comisiile numite prin hotărâre a Consiliului local al municipiului Bistrița.

Comisiile de evaluare sunt organizate corespunzător domeniului de specialitate, componenţa lor fiind în strânsă corelare cu conţinutul acestui domeniu. Membrii comisiilor de evaluare sunt specialişti din domeniul respectiv, cu abilităţi şi rezultate în managementul activităţii de administraţie publică, precum şi cu disponibilitate dovedită de a participa la activitatea comisiilor. Fiecare comisie are în componenţă reprezentanţi ai serviciilor de specialitate din cadrul Primăriei municipiului Bistriţa şi aleși locali.

Comisiile de evaluare vor funcționa în baza unui Regulament de organizare și funcționare, prevăzut în anexa nr. 3 la proiectul de hotărâre.

Evaluarea proiectelor se va realiza în două etape:

I. Verificarea documentației și a condițiilor de eligibilitate;

II. Evaluarea calității propunerilor de proiect și evaluarea financiară.

Toate cererile selectate în urma primei etape de selecție sunt supuse evaluării pe baza unei grile-cadru de evaluare. Proiectele stabilite ca fiind câștigătoare sunt cele care întrunesc punctajul cel mai mare, rezultat din grila de evaluare, fiind cele mai avantajoase din punct de vedere tehnico-financiar.

După finalizarea procedurii de evaluare a proiectelor, fiecare comisie de evaluare va elabora un raport al procedurii de atribuire, care va fi înaintat conducătorului autorității contractante, în vederea supunerii spre aprobare Consiliului local al municipiului Bistrița.

Solicitanții au dreptul să formuleze contestații cu privire la rezultatul sesiunii de selecție și să le depună la sediul autorității finanțatoare în termen de cel mult cinci zile de la data aducerii la cunoștința acestora a rezultatului selecției.

În vederea soluționării contestațiilor depuse de candidați, la nivelul autorității finanțatoare se va înființa o comisie de soluționare a contestațiilor, care va funcționa in baza Regulamentului prevăzut în anexa nr. 3 la proiectul de hotărâre. Contestațiile se soluționează în termen de maxim zece zile de la data expirării termenului pentru depunerea contestațiilor.

După împlinirea termenului de 6 zile, dar nu mai târziu de 30 de zile de la data comunicării rezultatului final al sesiunii de selecție a proiectelor în presa locală și pe site-ul Primăriei Municipiului Bistrița, între municipiul Bistrița și solicitanții selectați se încheie contracte de finanțare nerambursabilă.

Pe parcursul derulării contractului, solicitanții care au primit finanțare au obligația de a prezenta Primăriei municipiului Bistrița raportări intermediare, care se depun înainte de decontarea oricărei tranșe intermediare și raportări finale, al căror termen de depunere este 30 noiembrie a anului bugetar în care a fost încheiat contractul de finanțare; pentru proiectele care presupun activități prevăzute în luna decembrie, data limită de depunere a raportului final este 22 decembrie, cu excepția cazurilor în care în proiect sunt incluse activități specifice sărbătorilor de iarnă, situație în care acest termen va putea fi prelungit, astfel încât să poată fi asigurată decontarea sumelor în anul bugetar în care s-a încheiat contractul de finanțare. În cazul în care beneficiarul depune un singur raport, la finalul implementării proiectului, acesta se consideră atât raport intermediar cât și raport final.

Prevederile ghidurilor solicitanților vor fi aplicate tuturor finanțărilor nerambursabile acordate din bugetul local și primează oricăror prevederi ale altor ghiduri aprobate anterior.

Prezentăm în continuare principalele modificări operate în ghidurile solicitanților de finanțare de la bugetul local al Municipiului Bistrița pe anul 2023.

| **Nr. crt.** | **Secțiunea** | **Propuneri ghid 2023** |
| --- | --- | --- |
|  | Ghidul solicitantului pentru domeniile tineret, protecția mediului, cultură, educație, social, relații internaționale și interdisciplinar | 1. S-a modificat valoarea finanțării solicitate/proiect, astfel:  * Pentru domeniile tineret, protecția mediului, cultură, educație, social, relații internaționale și interdisciplinar, valoarea minimă a crescut de la 3.000 la 5.000 de lei iar cea maximă de la 15.000 la 20.000 de lei; * Pentru domeniul cultură, valoarea minimă a crescut de la 3.000 la 5.000 de lei iar cea maximă de la 15.000 la 250.000 de lei. |
|  | Ghidul solicitantului pentru domeniul sport | 1. A fost adăugat un nou subdomeniu: “organizare eveniment sportiv”; 2. S-a modificat valoarea finanțării solicitate/proiect, astfel:  * Sporturi individuale și sportul pentru toți, valoarea minimă a crescut de la 3.000 la 5.000 de lei iar cea maximă de la 15.000 la 20.000 de lei; * Jocuri sportive, valoarea minimă a finanțării a scăzut de la 15.000 la 5.000 de lei iar valoarea maximă a scăzut de la 500.000 la 50.000 de lei; * Organizare eveniment sportiv, valoarea finanțării solicitate pe proiect se va încadra între 5.000 și 50.000 de lei. |
|  | Anexele 2-8 la ghidul solicitantului pentru domeniile tineret, protecția mediului, cultură, educație, social, relații internaționale și interdisciplinar, respectiv anexa 2 la ghidul pentru sport | Direcțiile implicate în gestionarea proiectelor finanțate de la bugetul local au stabilit obiectivele specifice pe anul 2023 și categoriile de activități eligibile pentru fiecare domeniu acoperit de ghid, conform anexelor la ghiduri. |

Față de aspectele prezentate anterior, considerăm că sunt îndeplinite condițiile legale pentru supunerea spre dezbatere şi adoptare a Proiectului de Hotărâre privind aprobarea ghidurilor solicitanților de finanțare nerambursabilă de la bugetul local al municipiului Bistrița pe anul 2023 pentru activități nonprofit de interes local, în baza Legii nr. 350/2005.

**Director executiv, Director executiv,**

**Liliana Coceșiu Adriana Antoneac**

**Director executiv, Director executiv,**

**Nicolae Scurtu Dumitru Matei Cincea**

**C.L./Ș.M./2 ex.**